تراختورون یانداش‌لاری تکجه اوز دوغما تاخیم‌لارینی آلقیش‌لاماق‌لا کیفایتلنمه‌ایب، آذربایجانین بوتون توپلوم‌سال سورون‌لاری‌نا اوز موناسیبت‌لری‌نی بیلدیرمه‌یه، حاق‌سیزلیق‌لارا قارشی ائعتیراض سس‌لرینی اوجالتماغا چالیشیرلار. حاضیردا بئله سورون‌لاردان بیری، گونئی آذربایجانین سیمگه‌لریندن بیری ساییلان اورمو گؤلونون گئت-گئده قوروماسی‌دیر. تراختورون ۱۳۸۹اونجو ایلینده کئچیردیگی ائو اویون‌لاریندان بیرینده ایستادیوم‌دا «اورمو گؤلو سس‌لنیر، سوسوزام هارای هارای» شوعاری سس‌له‌ندی. بونون نتیجه‌سی اولاراق، ۱۳۹۰اینجی ایلین فروردین آیینین اون‌اۆچونده تبریزدن، اورمودان و گونئی آذربایجانین دیگر بؤلگه‌لریندن اوْلان یوزلرله تراختور یانداشی‌نین هر بیری اورمو گولونون اوستونده‌کی کورپودن گوله بیر قاب سو توک‌دولر. بوندان سوْنرا اورمو گؤلونه گلن هر بیر آدام جیددی پولیس یوخلانیشیندان کئچیریلیر و بعضی معلومات‌لارا گؤره بۇ گونه‌جن بۇ کامپانییایا قوشولماق ایسته‌یه‌ن ۱۰۰دن آرتیق تراختور یانداشی مووققتی گؤز آلتینا آلینیب‌دیر.